Folketing
2011-05-26

Vi foreslår at igangsætte en plan – ikke en plan, hvormed man skal tvinge nogen, men hvormed man bare helt stille og roligt opfordrer de forskellige offentlige myndigheder til at gennemgå de hjemmesider, de har, for at se, om der nu er noget, der er for svært at forstå, og hvis der er det, så lave det om. Det synes vi faktisk kunne være en rigtig god idé at gøre. Når vi foreslår en hjemmeside, hvor man kan skabe noget debat om det offentlige sprog, hvor man kan lægge eksempler ind på godt og dårligt sprog, så tror vi, at det kan være med til at skabe den fokus, som også Venstres ordfører efterlyser. Jo mere fokus der er på det her område, jo bedre bliver vi. Det er derfor, vi foreslår netop sådan en hjemmeside, der kan skabe den fokus. For vi tror, at det kan være med til, at vi alle sammen bliver bedre. Det samme gør sig også gældende med vejledningen.